stanford-oval/wikipedia huggingface dataset:
บริการสุขภาพในประเทศไทย
โครงสร้างพื้นฐาน

ภาครัฐเป็นผู้ให้บริการสาธารณสุขส่วนใหญ่ในประเทศไทย โดยมีโรงพยาบาล 1,002 โรง และโรงพยาบาลส่งเสริมสุขภาพตำบล (เดิมเรียก "สถานีอนามัย") 9,765 แห่ง ระบบหลักประกันสุขภาพถ้วนหน้ามีสามโครงการ ได้แก่ (1) ระบบสวัสดิการข้าราชการแก่ข้าราชการและครอบครัว (2) ประกันสังคมแก่ลูกจ้างเอกชน และ (3) ระบบหลักประกันสุขภาพ (เรียก "บัตรทอง" หรือ "30 บาทรักษาทุกโรค") ซึ่งตามทฤษฎีมีให้แก่คนไทยทุกคน โรงพยาบาลเอกชนบางแห่งเข้าร่วมโครงการดังกล่าว แต่ส่วนใหญ่ได้เงินจากการจ่ายของผู้ป่วยและประกันเอกชน ข้อมูลของธนาคารโลก ระบุว่า ภายใต้แผนสุขภาพของประเทศไทย ประชากรร้อยละ 99.5 มีการคุ้มครองสุขภาพ
กระทรวงสาธารณสุขควบคุมดูแลนโยบายสาธารณสุขของประเทศ และดำเนินการสถาบันสุขภาพของรัฐส่วนใหญ่ สำนักงานหลักประกันสุขภาพแห่งชาติ (สปสช.) จัดสรรเงินทุนแก่โครงการหลักประกันสุขภาพ หน่วยงานภาครัฐที่เกี่ยวข้องกับสุขภาพอื่น ได้แก่ สถาบันวิจัยระบบสาธารณสุข (สวรส.) มูลนิธิสร้างเสริมสุขภาพ (สสส.) สำนักงานคณะกรรมการสุขภาพแห่งชาติ (สช.) และสถาบันการแพทย์ฉุกเฉินแห่งชาติ (สพฉ.) แม้มีนโยบายระดับชาติสนับสนุนการกระจายอำนาจ แต่การนำไปปฏิบัติยังเผชิญการต่อต้าน และกระทรวงฯ ยังควบคุมระบบสาธารณสุขส่วนใหญ่โดยตรงอยู่
ประเทศไทยริเริ่มการปฏิรูปหลักประกันสุขภาพถ้วนหน้าในปี 2544 นับเป็นประเทศรายได้ปานกลางต่ำไม่กี่ประเทศที่กระทำเช่นนั้น บริการสุขภาพที่ใช้เครื่องมือทดสอบความจำเป็น (means test) ถูกแทนที่ด้วยแผนประกันใหม่และครอบคลุมมากกว่า ซึ่งเดิมเรียก "โครงการ 30 บาท" ร่วมกับการร่วมจ่ายเล็กน้อยที่คิดค่าบริการให้กับการรักษา บุคคลที่เข้าร่วมแผนนี้จะได้รับบัตรทอง ซึ่งทำให้พวกเขาเข้าถึงบริการในเขตสุขภาพของตน และในกรณีที่จำเป็น สามารถส่งตัวเพื่อรับการรักษาของแพทย์เฉพาะทางที่อื่น
การคลังสุขภาพปริมาณมากมาจากรายได้ของภาครัฐ โดยทุนได้รับจัดสรรแก่หน่วยคู่สัญญาของบริการระดับปฐมภูมิรายปีตามจำนวนประชากร ข้อมูลของ WHO ระบุว่า ร้อยละ 65 ของรายจ่ายบริการสุขภาพของไทยในปี 2547 มาจากรัฐบาล ส่วนอีกร้อยละ 35 มาจากเอกชน ประเทศไทยบรรลุความครอบคลุมถ้วนหน้า (universal coverage) โดยมีรายจ่ายด้านสาธารณสุขค่อนข้างต่ำ แต่ระบบเผชิญกับความท้าทายสำคัญ คือ ราคาที่สูงขึ้น ความเหลื่อมล้ำ และการทรัพยากรซ้ำซ้อน
แม้การปฏิรูปดังกล่าวได้รับการวิจารณ์พอสมควร แต่ได้รับความนิยมในหมู่คนไทยยากจน โดยเฉพาะอย่างยิ่งในพื้นที่ชนบท และยังหลงรอดจากการเปลี่ยนรัฐบาลหลังรัฐประหารเมื่อปี 2549 รัฐมนตรีว่าการกระทรวงสาธารณสุขในขณะนั้นเลิกการร่วมจ่าย 30 บาทและทำให้แผนดังกล่าวไม่เสียค่าใช้จ่าย
ในปี 2552 รายจ่ายประจำปีของบริการสุขภาพคิดเป็น 345 ดอลลาร์ระหว่างประเทศต่อคนในความเท่าเทียมของอำนาจซื้อ (PPP) รายจ่ายทั้งหมดคิดเป็นประมาณร้อยละ 4.3 ของจีดีพี ในจำนวนนี้ ร้อยละ 75.8 มาจากภาครัฐ และร้อยละ 24.2 มาจากภาคเอกชน ความหนาแน่นของแพทย์คิดเป็น 2.98 คนต่อประชากร 10,000 คนในปี 2547 และเตียงโรงพยาบาล 22 เตียงต่อประชากร 100,000 คนในปี 2545
ข้อมูลการใช้ประโยชน์ของบริการสุขภาพในปี 2551 มีดังนี้ มีความชุกของการคุมกำเนิดร้อยละ 81, ความครอบคลุมการฝากครรภ์อย่างน้อยสี่ครั้งร้อยละ 80, การคลอดร้อยละ 99 มีบุคลากรสาธารณสุขผู้มีทักษะเข้าร่วม, ในเด็กหนึ่งขวบ มีความครอบคลุมการได้รับวัคซีนร้อยละ 98 และความสำเร็จของการรักษาวัณโรคที่สเมียร์เป็นบวกร้ยอละ 82
โครงสร้างพื้นฐาน > โรงพยาบาล

บทความหลัก: โรงพยาบาลในประเทศไทย
กระทรวงสาธารณสุขเป็นผู้ดำเนินการโรงพยาบาลส่วนใหญ่ โรงพยาบาลเอกชนมีกองการประกอบโรคศิลป์ (Medical Registration Division) เป็นผู้วางระเบียบ หน่วยงานอื่นของรัฐและองค์การสาธารณะเป็นผู้ดำเนินการโรงพยาบาลบางส่วน รวมทั้งกองทัพ มหาวิทยาลัย องค์การปกครองส่วนท้องถิ่นและสภากาชาด
โครงสร้างพื้นฐาน > น้ำและการสุขาภิบาล

ในปี 2551 ประชากรร้อยละ 98 สามารถเข้าถึงแหล่งน้ำสะอาด และร้อยละ 96 เข้าถึงการสุขาภิบาลที่ถูกสุขอนามัย
โครงสร้างพื้นฐาน > เขตสุขภาพ

มีการจำแนกจังหวัดเป็นเขตสุขภาพต่าง ๆ แบ่งตามภาค เขตสุขภาพหนึ่งเขตรับผิดชอบประชากรประมาณ 3-6 ล้านคน มีเป้าหมายเพื่อให้บริการทางการแพทย์ที่มีคุณภาพดีขึ้นแก่พลเมืองในภูมิภาคนั้น ๆ และเพิ่มประสิทธิภาพในแง่การโอนผู้ป่วยไปโรงพยาบาลอื่นหากขาดแคลนสมรรถภาพการดูแลภายในเขตนั้น ๆ ในเดือนสิงหาคม 2560 เขตสุขภาพในประเทศไทยมีการจัดระเบียบออกเป็นหมวดดังนี้
| เขตสุขภาพที่ | พื้นที่ | รหัสพื้นที่ | จังหวัด |
| --- | --- | --- | --- |
| 1 | พื้นที่ภาคเหนือตอนบน 1 | 15 | เชียงใหม่ แม่ฮ่องสอน ลำปาง ลำพูน |
| 1 | พื้นที่ภาคเหนือตอนบน 2 | 16 | เชียงราย น่าน พะเยา แพร่ |
| 2 | พื้นที่ภาคเหนือตอนล่าง 1 | 17 | ตาก พิษณุโลก เพชรบูรณ์ สุโขทัย อุตรดิตถ์ |
| 3 | พื้นที่ภาคเหนือตอนล่าง 2 | 18 | กำแพงเพชร นครสวรรค์ พิจิตร อุทัยธานี |
| 3 | พื้นที่ภาคกลางตอนบน 1 | 2 | ชัยนาท |
| 4 | พื้นที่ภาคกลางตอนบน 1 | 1 | นนทบุรี ปทุมธานี พระนครศรีอยุธยา  สระบุรี |
| 4 | พื้นที่ภาคกลางตอนบน 2 | 2 | ลพบุรี สิงห์บุรี อ่างทอง |
| 4 | พื้นที่ภาคกลางตอนกลาง | 3 | นครนายก |
| 5 | พื้นที่ภาคกลางตอนล่าง 1 | 4 | กาญจนบุรี นครปฐม ราชบุรี สุพรรณบุรี |
| 5 | พื้นที่ภาคกลางตอนล่าง 2 | 5 | ประจวบคีรีขันธ์ เพชรบุรี สมุทรสงคราม สมุทรสาคร |
| 6 | พื้นที่ภาคกลางตอนกลาง | 3 | ปราจีนบุรี สระแก้ว |
| 6 | ภาคตะวันออก | 9 | จันทบุรี ตราด ระยอง ชลบุรี สมุทรปราการ ฉะเชิงเทรา |
| 7 | พื้นที่ภาคตะวันออกตอนกลาง | 12 | กาฬสินธุ์ ขอนแก่น มหาสารคาม ร้อยเอ็ด |
| 8 | พื้นที่ภาคตะวันออกเฉียงเหนือ 1 | 10 | เลย หนองคาย หนองบัวลำภู อุดรธานี บึงกาฬ |
| 8 | พื้นที่ภาคตะวันออกเฉียงเหนือ 2 | 11 | นครพนม มุกดาหาร สกลนคร |
| 9 | พื้นที่ภาคตะวันออกเฉียงเหนือตอนล่าง 1 | 13 | ชัยภูมิ นครราชสีมา บุรีรัมย์ สุรินทร์ |
| 10 | พื้นที่ภาคตะวันออกเฉียงเหนือตอนล่าง 2 | 14 | ยโสธร ศรีสะเกษ อำนาจเจริญ อุบลราชธานี |
| 11 | ภาคใต้ฝั่งตะวันออก | 6 | ชุมพร สุราษฎร์ธานี นครศรีธรรมราช |
| 11 | ภาคใต้ฝั่งตะวันตก | 7 | ระนอง พังงา ภูเก็ต กระบี่ |
| 12 | ภาคใต้ฝั่งตะวันออก | 6 | พัทลุง |
| 12 | ภาคใต้ฝั่งตะวันตก | 7 | ตรัง |
| 12 | จังหวัดชายแดนภาคใต้ | 8 | สงขลา สตูล ปัตตานี ยะลา นราธิวาส |
โครงสร้างพื้นฐาน > ผู้ปฏิบัติการฉุกเฉินเบื้องต้น

ประเทศไทยใช้อาสาสมัคร (ที่มักเรียก "อาสากู้ชีพ") เป็นผู้ปฏิบัติการฉุกเฉินเบื้องต้น (first responder หรือ FR) ในกรณีฉุกเฉิน ซึ่งต่างจากประเทศอื่น ร้อยละ 65 ของผู้ป่วยฉุกเฉินในกรุงเทพมหานครมีอาสาสมัครเป็นผู้จัดการ จะมีการส่งรถพยาบาลที่มีเจ้าหน้าที่วิชาชีพและอุปกรณ์ครบเฉพาะเมื่อจำเป็นเท่านั้น
มีการช่วยเหลือฉุกเฉินทางการแพทย์สามระดับในประเทศไทย ตั้งแต่ระดับผู้ปฏิบัติการฉุกเฉินเบื้องต้นจนถึงการช่วยชีวิตขั้นพื้นฐาน (basic life support หรือ BLS) และการช่วยชีวิตขั้นสูง (advanced life support หรือ ALS) อาสาสมัครส่วนใหญ่ได้ระดับ FR พวกเขาอยู่ในมูลนิธิและองค์การปกครองส่วนท้องถิ่น ศูนย์สายด่วนการแพทย์ฉุกเฉินของประเทศไทยตอบสนองต่อเหตุฉุกเฉินทางการแพทย์ประมาณ 1.5 ล้านครั้งต่อปี ทีม FR ที่เกี่ยวข้องประมาณหนึ่งล้านทีมทำหน้าที่ส่งผู้ป่วยยังสถานพยาบาล ส่วนทีม BLS และ ALS รับผิดชอบผู้ป่วยอย่างละประมาณ 200,000 ราย
ศูนย์การแพทย์เอราวัณและมูลนิธิร่วมกตัญญูเป็นศูนย์ผู้ปฏิบัติการฉุกเฉินเบื้องต้นไม่เสียค่าใช้จ่ายที่ใหญ่ที่สุดสององค์การในกรุงเทพมหานคร โดยอาศัยการบริจาคจากเอกชนเป็นหลัก แต่บางทีอาสาสมัครต้องออกเงินซื้อยานพาหนะ น้ำมัน เครื่องแบบและอุปกรณ์การแพทย์เอง อาสาสมัครไม่ได้รับอนุญาตให้รับเงินจากโรงพยาบาลหรือผู้ป่วย อาสาสมัครกล่าวว่าพวกตนทำไปเพื่อช่วยเหลือเพื่อนมนุษย์ หรือเพื่อประกอบกรรมดี สำหรับชาติหน้า อาสาสมัครได้รับการฝึกเพียง 24 ชั่วโมงเท่านั้น สถาบันการแพทย์ฉุกเฉินแห่งชาติ (สพฉ.) กำลังเพิ่มการฝึกขั้นต่ำเป็น 40 ชั่วโมง แต่ทีแรกถูกองค์กรเครือข่ายกู้ชีพกู้ภัยแห่งประเทศไทย ซึ่งเป็นสมาคมผู้ปฏิบัติการฉุกเฉินเบื้องต้น คัดค้าน
แต่ไม่ใช่ว่าองค์การผู้ปฏิบัติการฉุกเฉินทั้งหมดทำโดยไม่หวังผล บางทีเงินจำนวนมากเข้ามาเกี่ยวข้อง โดยสังเกตได้จากการแย่งผู้ป่วยระหว่างองค์การนำไปสู่ข้อพิพาทและการแสดงอาวุธปืน
การบริการคนรวยและคนจน

สืบเนื่องจากรัฐบาลอนุญาตให้มีโรงพยาบาลเอกชนที่ทำกำไรจากการบริการได้ จึงมีความแตกต่างระหว่างความเจ็บป่วยของคนรวยและคนจนในประเทศไทย นักวิชาการ ภาคประชาชน และสื่อมวลชน มีข้อสังเกตบางประการเกี่ยวกับโรงพยาบาลเอกชน ดังนี้
1. บางแห่งการคิดค่าบริการเกินจริง
2. การเสนอเงินตอบแทนเพื่อดึงเอาแพทย์จากโรงพยาบาลของรัฐบาลไปทำงานให้โรงพยาบาลเอกชน
3. การปฏิเสธการรักษาผู้ป่วย UCEP โดยเรียกเงิน ex1. ให้วางเป็นค่าใช้จ่าย 6 หลัก ex.2 ปฏิเสธการให้บริการ
ทั้งนี้ หากป่วยด้วยโรคเรื้อรังและรักษาที่โรงพยาบาลเอกชนนานอาจมีค่าใช้จ่ายระดับ 9 หลักได้
สำหรับสิทธิ์รักษาพยาบาลถ้วนหน้า ประกอบด้วย สิทธิ์บัตรทอง ประกันสังคม และข้าราชการ เป็นบริการที่รัฐจัดให้ มีความสะดวกสบายน้อยกว่าผู้จ่ายเงินเองหรือมีประกัน ที่ใช้บริการของธุรกิจโรงพยาบาลเอกชน
อย่างไรก็ตาม มีปัญหาลักลั่นในการใช้สิทธิ์รักษาพยาบาลถ้วนหน้า เช่น สิทธิ์บัตรทองบางด้านดีกว่าสิทธิ์อื่น สิทธิ์ประกันสังคมมีตัวเลือกการใช้ยาและการตรวจวินิจฉัยบางอย่างด้อยกว่าบัตรทอง สิทธิ์ราชการจะยากลำบากที่สุดหากต้องหาเตียง เป็นต้น
วันที่ 30 พฤศจิกายน 2566 ศาสตราจารย์ นายแพทย์ธีระวัฒน์ เหมะจุฑา ระบุในประเด็น "เตียงที่ไม่มีวันพอ" ของระบบโรงพยาบาล
การบริการคนต่างชาติ

เนื่องจากประเทศไทยมีการบริการคนต่างชาติ หรือ เมดิคัลฮับ มีการดึงทีมแพทย์เฉพาะทางจากโรงเรียนแพทย์และโรงพยาบาลรัฐอื่นๆ ไปอยู่ในโรงพยาบาลเอกชนกลุ่มต่างๆ เป็นจำนวนมาก ศาสตราจารย์เกียรติคุณ นายแพทย์ประเวศ วะสี ราษฎรอาวุโส ระบุว่าผลข้างเคียงที่สำคัญของเมดิคัลฮับก็คือ ดึงบุคคลออกไปจากโรงพยาบาลของรัฐ กระทบบริการต่อคนจน เพิ่มความเหลื่อมล้ำ นอกจากนี้ การวิเคราะห์ SWOT พบว่า การดำเนินนโยบายเมดิคัลฮับจะทำให้ค่ารักษาพยาบาลในภาคเอกชนสูงขึ้นอย่างต่อเนื่อง ผู้สังเกตการณ์ชาวต่างชาติเห็นว่า "Doctors in Thailand have become so busy with foreigners that Thai patients are having trouble getting care" หมอในประเทศไทยรักษาคนต่างชาติ ขณะที่คนไทยเข้าไม่ถึงการรักษา
ดูเพิ่ม

เส้นเวลาของสาธารณสุขและบริการสุขภาพในประเทศไทย
สาธารณสุขในประเทศไทย
โรงพยาบาลศิริราชในกรุงเทพมหานคร เป็นโรงพยาบาลที่เก่าแก่ที่สุดและใหญ่ที่สุดในประเทศไทย
โรงพยาบาลเซนต์หลุยส์ โรงพยาบาลเอกชนคาทอลิกในกรุงเทพมหานคร
สวดคฤหัสถ์

สวดคฤหัสถ์
สวดคฤหัสถ์ หรือ  สวดกะหัด คือการสวดชนิดหนึ่ง เป็นการเล่นที่นิยมเล่นในงานศพ เป็นการเล่นเลียนแบบการสวดพระอภิธรรมของพระสงฆ์ และเล่นในตอนดึกหลังจากพระสงฆ์สวดพระอภิธรรมเสร็จแล้ว
การแสดงจะมีบทสวด "พื้น" อยู่ 4 อย่าง คือ พื้นพระอภิธรรม (สวดบทพระอภิธรรม) พื้นโพชฌงค์มอญหรือหับเผย พื้นพระมาลัย (สวดเรื่องพระมาลัย) และพื้นมหาชัย 1 แต่ที่นิยมใช้สวดกันอย่างแพร่หลาย คือพื้นพระอภิธรรม แต่เดิมเป็นการละเล่นของพระสงฆ์ซึ่งสวดมนต์แล้วออกลำนำเป็นภาษาต่าง ๆ มีปรากฏในกฎหมายตราสามดวง ห้ามไม่ให้พระสงฆ์สวดออกลำนำแบบนี้ จากนั้นจึงแพร่หลายมาในหมู่ชาวบ้าน และเริ่มมีการแต่งตัวตามภาษาที่ใช้สวด
การเล่น

สถานที่เล่นอาจเล่นตามวัด หรือเล่นที่บ้าน จะเล่นกันแต่ตอนค่ำ บ้างก็เลิกจนรุ่งสว่าง ผู้เล่นสวดคฤหัสถ์มีทั้งพระสงฆ์และฆราวาส เรียกผู้สวดว่า “นักสวด” และเรียกผู้สวดคณะหนึ่ง ๆ ว่า “สำรับ” โดยแบ่งนักสวดเป็น 2 ประเภท คือ นักสวดอาชีพ และนักสวดสมัครเล่น นักสวดอาชีพมีทั้งสำรับพระสงฆ์ และสำรับฆราวาส สำรับหนึ่งมี 4 คน ที่นั่งสำหรับสวดเรียกว่า "ร้าน" ผู้ที่สวดทุกคนถือตาลปัตร ตั้งตู้พระธรรมข้างหน้า ตำแหน่งนักสวดทั้ง 4 คนนั่งเรียงจากซ้ายไปขวาของผู้ชม ดังนี้
ตัวตุ๊ย คือตัวตลก มีหน้าที่ทำความขบขันให้แก่ผู้ชม แต่จะต้องอยู่ในแบบไม่ให้ออกนอกลู่นอกทางไป
แม่คู่ (หรือคอหนึ่ง) มีหน้าที่ขึ้นต้นบท และนำทางที่จะแยกการแสดงออกไปเล่นในชุดใด ยังเป็นตัวซักไซ้ให้เกิดความขบขันจากตัวตลกด้วย
คอสอง มีหน้าที่เป็นผู้ช่วยแม่คู่ คอยซักสอดเพิ่มเติม
ตัวภาษา เป็นตัวภาษาต่าง ๆ และตัวนาง ผู้ทำหน้าที่นี้จะต้องร้องเพลงได้ดี พูดเลียนสำเนียงภาษาต่าง ๆ ได้ชัดเจน
เมื่อเริ่มสวดคฤหัสถ์นักสวดทั้งหมดจะใช้ตาลปัตรบังหน้าเหมือนพระสวดพระอภิธรรม หากเป็นบทสวด คฤหัสถ์ของ “สำรับพระ” จะขึ้นต้นบทสวดสรรเสริญคุณพระรัตนตรัยพร้อมกัน 3 จบ แล้วจึงขึ้นบทสวดพระอภิธรรมสังคณี ตัวตุ๊ยก็จะขยับมือข้างหนึ่งออกท่ารำขณะที่ยังถือตาลปัตรอยู่ แม่คู่คนที่อยู่ใกล้จึงยึดมือไว้สักอึดใจหนึ่ง แต่ตัวตุ๊ยยังขยับมือรำอีกแต่จะเป็น 2 มือ หลังจากนั้นจึงมีการเจรจาระหว่างตัวตุ๊ยและแม่คู่
การเริ่มลองเสียงจะร้องว่า "เออเฮอะ เออ ๆๆๆ" หลาย ๆ ครั้ง ต่อจากนี้จึงขึ้นบท "เอ๋ย กุ...สลา ฯลฯ" แล้วจึงสวดแยกออกร้องเพลง ตัวตุ๊ยกับตัวภาษาก็ขึ้นรำแสดงท่าทาง มีการตี และตบกันด้วยตาลปัตรบ้างตามสมควร แล้วจึงหันเข้าบทพระธรรม ตัวภาษาตีกลองเข้าจังหวะเพลง ตัวตุ๊ยเข้าแทรกประกอบ แล้วจึงร้องลำจีนกำกับท้ายกราวต่อจากนี้จึงแยกออกชุดจีน และชุดอื่น ๆ ต่อไป ซึ่งการแสดงชุดต่าง ๆ ยังมีอีกมากแล้วแต่ทางคณะเช่น ชุดภาษาญวน มอญ แขก ลาว พม่า เขมร ฝรั่ง เพลงฉ่อย และละคร เป็นต้น ไม่มีการวางลำดับตายตัว
การเล่น > การเล่นพื้นพระอภิธรรม

ในการเล่นพื้นพระอภิธรรม ทั้งสี่คนจะสวดบทพระสังคิณี เริ่มจากบทสวดภาษาบาลีก่อน แล้วจึงเจือลำนำทีละน้อยจนเป็นลำนำล้วน เมื่อท้ายตู้กับหัวตู้แต่งตัวพร้อมแล้วจะร้องลำนำเป็นเรื่องต่าง ๆ เช่น ออกภาษาไทยจะเล่นเรื่องไกรทอง รามเกียรติ์เป็นต้น ถ้าออกภาษาจีน จะนิยมเล่นเรื่อง ตั๋งโต๊ะ-เตียวเสี้ยน (สามก๊ก) ไกโซบุ๋น และจีนไหหลำ ซึ่งเป็นการเจรจาโต้ตอบแบบจำอวด ถ้าออกภาษาลาว นิยมเล่นเพลงเส่เหลเมา ถ้าออกภาษาญวน ใช้บทสวดสังคโหและใช้เพลงญวนทอดแห
อิทธิพล

ในระยะต่อมาเมื่อการเล่นสวดคฤหัสถ์เสื่อมความนิยมลงไป ได้มีอิทธิพลต่อการละเล่นในยุคต่อมาคือ การเล่นจำอวด ปี่พาทย์ออกสิบสองภาษา การออกหางเครื่องลูกบทของมโหรี ปี่พาทย์ และเครื่องลูกบทของลิเก
ประเทศเบลเยียมในการประกวดเพลงยูโรวิชันปี 2025

ประเทศเบลเยียมจะเข้าร่วมการประกวดเพลงยูโรวิชันปี 2025 ซึ่งจะจัดขึ้นในบาเซิล ประเทศสวิตเซอร์แลนด์ โดยเซปเป เฮเรอมาน ภายใต้ชื่อในวงการ เรดเซบาสเตียน ด้วยเพลง "สโตรบไลตส์" ซึ่งได้รับคัดเลือกผ่านการประกวดเพลงระดับชาติ ยูโรซอง 2025 จัดโดยองค์การแพร่ภาพกระจายเสียงวิทยุและโทรทัศน์เฟลมิช (เวแอร์เต) สถานีโทรทัศน์แห่งชาติที่เข้าร่วม
ภูมิหลัง

ก่อนการแข่งขันในปี 2025 เบลเยียมได้เข้าร่วมการประกวดเพลงยูโรวิชันแล้ว 65 ครั้งนับตั้งแต่การประกวดครั้งแรกในปี 1956 โดยพลาดเพียงการแข่งขันในปี 1994, 1997 และ 2001 เท่านั้น ตลอดการเข้าร่วมทั้ง 65 ครั้ง ประเทศเบลเยียมได้ชนะการประกวดเพียงครั้งเดียวในปี 1986 ด้วยเพลง "แฌมลาวี" ของซานดรา คิม ภายหลังการริเริ่มระบบรอบรองชนะเลิศในการประกวดปี 2004 เบลเยียมได้เข้ารอบชิงชนะเลิศถึงเก้าครั้ง สำหรับการประกวดปี 2024 เพลง "บีฟอร์เดอะพาร์ตีส์โอเวอร์" ของมัสติ ไม่สามารถผ่านเข้ารอบชิงชนะเลิศได้
สำหรับประเทศเบลเยียม จะมีสองสถานีโทรทัศน์ที่จะเข้าร่วมการแข่งขัน ได้แก่ องค์การแพร่ภาพกระจายเสียงวิทยุและโทรทัศน์เฟลมิช (เวแอร์เต) และ องค์การแพร่ภาพกระจายเสียงวิทยุและโทรทัศน์เบลเยียมของชุมชนฝรั่งเศส (แอร์เตเบแอ็ฟ) โดยทั้งสองจะผลัดกันเข้าร่วมและมีการใช้สิทธิ์ออกอากาศร่วมกัน ตลอดประวัติการเข้าร่วม เบลเยียมเคยใช้วิธีการคัดเลือกตัวแทนประเทศทั้งการจัดการประกวดเพลงระดับประเทศและการคัดเลือกภายในมาแล้วทั้งคู่ ในการประกวดปี 2023 เวแอร์เตได้จัดการแข่งขัน ยูโรซอง เพื่อคัดเลือกผู้เข้าแข่งขันสำหรับการแข่งขันปีดังกล่าว ส่วนในการประกวดปี 2024 แอร์เตเบแอ็ฟเลือกใช้วิธีการคัดเลือกภายใน เมื่อวันที่ 8 พฤษภาคม ค.ศ. 2025 เวแอร์เตยืนยันการเข้าร่วมการแข่งขันในปี 2025 และประกาศว่าจะคัดเลือกผู้เข้าแข่งขันโดยใช้การประกวดเพลงระดับประเทศ ยูโรซอง 2025
ก่อนการประกวด > ยูโรซอง 2025

ยูโรซอง 2025 จะเป็นการประกวดเพลงระดับประเทศที่จะใช้คัดเลือกตัวแทนประเทศในการเข้าประกวดเพลงยูโรวิชันปี 2025 การประกวดจะถูกแบ่งออกเป็นการประกวดรองชนะเลิศสองรอบ และการประกวดรอบชิงชนะเลิศหนึ่งรอบ โดยรอบรองชนะเลิศจะออกอากาศในวันที่ 18 และ 25 มกราคม ค.ศ. 2025 ตามด้วยรอบชิงชนะเลิศในวันที่ 1 กุมภาพันธ์ ค.ศ. 2025 ซึ่งเพลงและศิลปินที่ชนะเลิศจะได้รับการคัดเลือกเป็นตัวแทนประเทศในการประกวดเพลงยูโรวิชัน การแสดงทั้งสามรายการจะดำเนินรายการโดยปีเตอร์ ฟาน เดอ แวร์เรอ และจะออกอากาศทางเวแอร์เตเอน และบนแพลตฟอร์มสตรีมมิ่งออนไลน์ เวแอร์เตมักซ์
รายการจะคัดเลือกศิลปินแปดคนเพื่อเข้าร่วมประกวด โดยจะมีการแสดงที่จะถ่ายทำล่วงหน้าในวันที่ 10 และ 14 ธันวาคม ค.ศ. 2024 ที่เวแอร์เตสตูดิโอ 5 ในบรัสเซลส์ และจะออกอากาศในวันที่ 18 และ 25 มกราคม ค.ศ. 2025 ในรอบนี้เป็นการแสดงโดยที่ให้เป็นการนำเสนอเพลงของตนเองเท่านั้น ยังไม่ถือเป็นการประกวด การประกวดรอบชิงชนะเลิศจะจัดขึ้นในวันที่ 1 กุมภาพันธ์ ค.ศ. 2025 ที่ เออแอมเฌสตูดิโอ 7 ในวิลวูร์ด ในการตัดสินจะใช้คะแนนจากคณะกรรมการและผลการลงคะแนนเสียงจากสาธารณชน
รายชื่อศิลปินทั้งแปดรายที่ได้รับเลือกเข้าแข่งขันจะประกาศในวันที่ 11 พฤศจิกายน ค.ศ. 2024 โดยเป็นการคัดเลือกโดยกลุ่มคนซึ่งประกอบด้วยผู้เชี่ยวชาญด้านดนตรีจากเวแอร์เต ผู้จัดการศิลปิน และโปรดิวเซอร์ ศิลปินที่ผ่านการคัดเลือกจะต้องส่งเพลงสองเพลงภายในเดือนกันยายน ค.ศ. 2024 และเข้าร่วมการออดิชันในบรัสเซลส์
| ศิลปิน | เพลง | ผู้ประพันธ์เพลง |
| --- | --- | --- |
เกรซ: รอประกาศ
เยเลอ วาน ดาล [nl]: รอประกาศ
เล มานู: รอประกาศ
ลีซ: รอประกาศ
เลนน์ [nl]: รอประกาศ
เมนทิซซา: รอประกาศ
เรดเซบาสเตียน: รอประกาศ
สเตฟานี คัลเลโบต์: รอประกาศ
ก่งจินโอว

| คำแปล: ถ้วยทองแกร่ง (ความหมายโดยศัพท์) |
| --- | --- |
鞏金甌
สกอร์เพลง"ก่งจินโอว" Gongche notation
เนื้อร้อง: เหยียน ฟู่
ทำนอง: ผู่ ถง
รับไปใช้: 4 ตุลาคม ค.ศ. 1911
เลิกใช้: 12 กุมภาพันธ์ ค.ศ. 1912

ตัวอย่างเสียง
ไฟล์ ช่วยเหลือ
 
ก่งจินโอว (จีน: 鞏金甌; พินอิน: gǒng jīn'ōu) เป็นชื่อของเพลงชาติเพลงแรกของประเทศจีน ซึ่งถือกำเนิดขึ้นในระยะสุดท้ายของจักรวรรดิจีนสมัยราชวงศ์ชิง เพลงนี้ได้ใช้เป็นเพลงชาติเพียงระยะเวลาไม่นาน เนื่องจากสาธารณรัฐจีนสามารถโค่นล้มรัฐบาลจีนราชวงศ์ชิงได้สำเร็จ
ชื่อของเพลงก่งจินโอว หากแปลโดยศัพท์จะแปลได้ว่า "ถ้วยทองแกร่ง" แต่ถ้าแปลเอาความหมาย จะหมายความว่า "ขอให้จักรวรรดิของเราจงเข้มแข็ง" ทำนองเพลงประพันธ์โดย ผู่ ถง (溥侗) นายทหารระดับสูงในกรมทหารรักษาพระองค์ ส่วนเนื้อร้องซึ่งเขียนขึ้นด้วยอักษรจีนตัวเต็มนั้นประพันธ์โดย เหยียน ฟู่ (嚴復) ผู้บัญชาการทหารเรือแห่งจักรพรรดินาวีต้าชิง โดยมี กัว เฉิงซิน (郭曾炘) เสนาบดีกระทรวงราชพิธี เป็นผู้ปรับปรุงเล็กน้อยและเรียบเรียงดนตรี
เพลงก่งจินโอวได้รับการรับรองให้เป็นเพลงชาติโดยรัฐบาลต้าชิง เมื่อวันที่ 13 เดือน 8 แห่งรัชกาลจักรพรรดิเซวียนถ่ง ปีที่ 3 (ตรงกับวันที่ 4 ตุลาคม ค.ศ. 1911 ตามปฏิทินเกรกอเรียน) อย่างไรก็ตาม ในอีก 6 วันถัดมาได้เกิดการจลาจลที่เมืองอู่จาง (Wuchang Uprising) ซึ่งนำไปสู่การสิ้นสุดการปกครองของราชวงศ์ชิงด้วยการประกาศสถาปนาสาธารณรัฐจีนขึ้นในวันที่ 1 มกราคม ค.ศ. 1912 และติดตามด้วยการสละราชสมบัติของจักรพรรดิเมื่อวันที่ 12 กุมภาพันธ์ ปีเดียวกัน ซึ่งเหตุการณ์ดังกล่าวทำให้เพลงนี้ไม่มีฐานะเกียรติยศใด ๆ อีกต่อไป
เนื่องจากเนื้อหาในเพลงนี้กล่าวสรรเสริญราชวงศ์ชิงโดยเฉพาะ จึงจัดได้ว่าเพลงนี้ควรนับเข้าเป็นเพลงสรรเสริญพระบารมี (Royal anthem) ได้เช่นกัน
บทร้อง

| อักษรจีนตัวเต็ม | พินอิน | คำแปล |  |
| --- | --- | --- | --- |
|   鞏金瓯，   承天幬，   民物欣鳧藻，   喜同袍，   清時幸遭。   真熙皞，   帝國蒼穹保。   天高高，   海滔滔。 |   Gǒng Jīn'ōu   Chéng tiān dào,   Mínwù xīn fúzǎo,   Xǐ tóng páo,   Qīng shí xìngzāo.   Zhēn xī hào,   Dìguó cāngqióng bǎo.   Tiān gāogāo,   Hǎi tāotāo. |   จักรวรรดิทองแกร่งกล้า   ดำเนินตามอาณัติสวรรค์   ทุกสิ่งสรรพ์จักได้รับการสรรเสริญ   ปวงชนจักเปี่ยมสุข   ตราบเท่าต้าชิงปกครอง   ขอให้จักรวรรดิอันเรืองรอง   และดินแดนอันไพศาลได้รับความคุ้มครอง   ผืนฟ้าสุดสูงสง่า   ผืนสมุทรมิสิ้นกระแสคลื่น |  |
ดูเพิ่ม

เพลงชาติและเพลงสรรเสริญของจีนในอดีต
แหล่งข้อมูลอื่น

เว็บไซต์องค์กรฟื้นฟูราชวงศ์ชิง
แม่แบบ:สัญลักษณ์ของประเทศจีน
| ด ค กเพลงปลุกใจจีน |
| --- | --- |
จักรวรรดิจีน:  Man Jiang Hong  Pu Tian Yue  หลี่จงถังเยฺว่  ซ่งหลงฉี  ก่งจินโอว  Training Soldier Song 
สาธารณรัฐจีน พ.ศ. 2455–2492:  Five Flags of the Republic  How Great is Our China!  จงหัวฉงหลี่อิ๋วจิ้นเจี้ยน  The Song to the Auspicious Cloud  เพลงปฏิวัติแห่งชาติ  เพลงชาติสาธารณรัฐจีน  เพลงธงชาติ  เพลงโรงเรียนทหารหวงผู่  มาร์ชทหารอาสา  เพลง800วีรบุรุษ  Dadao March  On Songhua River  Guerrillas' Song  Marshal Training Soldier Song  Nanniwan 
สาธารณรัฐจีนโซเวียต และ สาธารณรัฐประชาชนจีน:  แองเตอร์นาซิอองนาล  มาร์ชทหารอาสา  สดุดีมาตุภูมิ  When Motherland Calls Upon Us  Military Anthem of the Eighth Route Army  Song of the Cowherd Erxiao  Unity is Strength  Praise Yan'an  Yellow River Cantata  บูรพาแดง  Red Star Shines  เพลงประจำวิทยาลัยการเมืองการทหารต่อต้านญี่ปุ่น  มาร์ชกองทัพปลดปล่อยประชาชน  มาตุภูมิของฉัน  Socialism is Good  ฉันรักปักกิ่งเทียนอันเหมิน  Three Rules and Eight Notices  Without the Communist Party, There Would Be No New China  My Chinese Heart  Bloodstained Glory  เข้าสู่ศักราชใหม่  เรื่องราวแห่งฤดูใบไม้ผลิ 
สาธารณรัฐจีน ตั้งแต่ ค.ศ. 1949:  เพลงชาติสาธารณรัฐจีน  เพลงธงชาติ  Ode to the Republic of China  The Plum Blossom  เพลง800วีรบุรุษ  เพลงรำลึกเจียงไคเช็คก  Go and Reclaim the Mainland  Taiwan Is Good
เรือยอชต์

เรือยอชต์ขนาด 45 ฟุตในปี 2010
เรือยอชต์ (อังกฤษ: yacht) เป็นเรือใบหรือเรือที่ใช้พลังงานที่ใช้เพื่อความเพลิดเพลิน เพื่อการล่องเรือหรือใช้ในการแข่งขัน ไม่มีคำจำกัดความที่เป็นมาตรฐาน แม้ว่าโดยทั่วไปคำนี้หมายถึงเรือที่มีห้องโดยสารไว้สำหรับค้างคืนก็ตาม เรือยอชต์จะต่างจากเรือทั่วไปตรงที่เป็นเรือเพื่อความเพลิดเพลิน และมีความยาวอย่างน้อย 33 ฟุต (10 เมตร) และอาจได้รับการพิจารณาว่ามีคุณสมบัติทางด้านสุนทรียะ
เรือยอชต์สำหรับการแข่งขันได้รับการออกแบบมาเพื่อเน้นประสิทธิภาพมากกว่าความสะดวกสบาย
รัฐภูมิ โตคงทรัพย์

| รัฐภูมิ โตคงทรัพย์ |
| --- | --- |

เกิด: 17 พฤศจิกายน พ.ศ. 2527 (40 ปี) อำเภอแก่งคอย จังหวัดสระบุรี ประเทศไทย
อาชีพ: นักร้อง นักแสดง พิธีกร ยูทูบเบอร์ นักเขียน นักธุรกิจ ผู้กำกับภาพยนตร์ ผู้กำกับละคร/ภาพยนตร์ นักการเมือง
ปีปฏิบัติงาน: พ.ศ. 2546 - ปัจจุบัน
พรรคการเมือง: พลังประชารัฐ (2565–2567)
ความเกี่ยวข้อง ทางการเมืองอื่น ๆ: พลังท้องถิ่นไท (2561–2562) เพื่อไทย (2562–2563)   ไทยสร้างไทย (2563–2565)
อาชีพทางดนตรี
แนวเพลง: ป็อป แดนซ์
ค่ายเพลง: จีเอ็มเอ็ม แกรมมี่ (พ.ศ. 2546 - 2548) อาร์เอส (พ.ศ. 2548 - 2561)
 นักดนตรี
รัฐภูมิ โตคงทรัพย์ (เกิด 17 พฤศจิกายน พ.ศ. 2527) ชื่อเล่น ฟิล์ม เป็นผู้ต้องหาคดีฉ้อโกง นักร้อง นักแสดง นักธุรกิจ และนักการเมืองชาวไทย อดีตสมาชิกทีมโฆษกพรรคพลังประชารัฐ อดีตสมาชิกพรรคพลังประชารัฐ อดีตรองโฆษกพรรคไทยสร้างไทย อดีตสมาชิกและอดีตรองโฆษกพรรคเพื่อไทย อดีตสมาชิกและอดีตรองโฆษกพรรคพลังท้องถิ่นไท ประธานบริษัท เพย์ออล กรุ๊ป มีผลงานสร้างชื่อจาก โฆษณาฮอนด้า คู่กับพัชราภา ไชยเชื้อ และมีผลงานเพลงอัลบั้มเดี่ยวกับค่ายอาร์เอส
ประวัติ

รัฐภูมิ โตคงทรัพย์ เกิดเมื่อวันที่ 17 พฤศจิกายน พ.ศ. 2527 ที่ตำบลแก่งคอย อำเภอแก่งคอย จังหวัดสระบุรี เป็นบุตรของนางโคมมนต์ ทองมั่ง กับนายเสริมศักดิ์ โตคงทรัพย์ เขาจบการศึกษาระดับอนุบาล และระดับประถมศึกษาถึงมัธยมศึกษาตอนต้นจาก โรงเรียนอำนวยพิทยา และจบการศึกษาระดับมัธยมปลายจาก โรงเรียนจันทร์หุ่นบำเพ็ญ และในระดับปริญญาตรีจาก คณะศิลปศาสตร์ สาขาวิชานิเทศศาสตร์สื่อดิจิตอล วิทยาลัยเทคโนโลยีสยาม ปริญญาโท คณะบริหารการจัดการ มหาวิทยาลัยศรีปทุม
ฟิล์ม เคยถูกวางตัวให้เป็นนักร้องในวงบอยแบนด์ ชื่อ G-BOYZ สังกัดจีเอ็มเอ็ม แกรมมี่ ร่วมกับ เป๊ก-ผลิตโชค อายนบุตร และ แบงค์-พิสิษฐ คำยอด มีผลงานแค่ 2 เพลง คือเพลง "ยิ้ม ยิ้ม" (ต้นฉบับ ศรีพรรณ ชื่นชมบูรณ์) และเพลง "ไม่รู้จะเลือกใคร" (ต้นฉบับ ชาคริต แย้มนาม) โดยได้ออกมิวสิกวีดีโอเพลงเปิดตัวคือเพลง "ยิ้ม ยิ้ม" แต่ไม่ได้โปรโมทมากนัก จึงไม่ค่อยเป็นที่รู้จัก ภายหลังจึงย้ายมาเป็นนักร้องเดี่ยวในสังกัดบริษัท อาร์เอส จำกัด (มหาชน)
ฟิล์มเป็นตัวแทนในโครงการที่สำคัญต่าง ๆ เช่น ได้รับคัดเลือกให้เป็น Brand Ambassador ของมูลนิธิที่อยู่อาศัย (Habitat For Humanity) Thailand โดยจะทำอย่างต่อเนื่องตลอดทั้งปี 2008 ทั้งในและนอกประเทศ และเข้าร่วมโครงการเรียนรู้ศิลปะทางการแสดง ที่พัฒนาการการร้องและเต้น ผ่านทางการทำ FILM: The Series, พรีเซ็นเตอร์ งดเหล้าเข้าพรรษา วันพักผ่อน ปลอดเหล้า จัดโดย กรมควบคุมโรค กระทรวงสาธารณสุข เป็นต้น
งานการเมือง

ในวันพุธที่ 3 ตุลาคม พ.ศ. 2561 เขาได้สมัครเป็นสมาชิกพรรคพลังท้องถิ่นไท ซึ่งมีนายชัชวาลย์ คงอุดม หรือ ชัช เตาปูน อดีต ส.ว. กทม. และอดีตบรรณาธิการบริหาร หนังสือพิมพ์สยามรัฐ เป็นผู้ก่อตั้ง และในการประชุมวิสามัญใหญ่ของพรรคพลังท้องถิ่นไท เขาก็ได้รับเลือกให้เป็นรองโฆษกพรรค  โดยในตอนแรกเขาตัดสินใจลงสมัคร ส.ส.กทม. แต่ในภายหลังได้ถูกขยับขึ้นไปอยู่ในระบบบัญชีรายชื่อในลำดับที่ 8 แต่ไม่ได้รับการเลือกตั้ง เนื่องจากพรรคพลังท้องถิ่นไทได้ที่นั่ง ส.ส. บัญชีรายชื่อเพียง 3 ที่นั่ง
กระทั่งวันศุกร์ที่ 12 กรกฎาคม พ.ศ. 2562 ฟิล์มได้ตัดสินใจยื่นหนังสือลาออกจากการเป็นรองโฆษกพรรคและสมาชิกพรรคพลังท้องถิ่นไท ทำให้พ้นจากการเป็นกรรมการบริหารพรรคพลังท้องถิ่นไทโดยให้เหตุผลว่าอุดมการณ์ของตัวเองกับทางพรรคไม่ตรงกัน ต่อมาในวันจันทร์ที่ 19 สิงหาคม พ.ศ. 2562 รัฐภูมิพร้อมด้วยนายชัยวัฒน์ ชัยจินดาวัฒน์ อดีตเลขาธิการพรรคภาคีเครือข่ายไทย และนายณัฐพงศ์ รอบคอบ อดีตสมาชิกพรรคพลังท้องถิ่นไท ได้เดินทางมายังที่ทำการ พรรคเพื่อไทย เพื่อสมัครเป็นสมาชิกพรรคโดยได้สมัครสมาชิกแบบตลอดชีพ โดยนาวาอากาศเอก อนุดิษฐ์ นาครทรรพ เลขาธิการพรรค สวมเสื้อคลุมและคุณหญิงสุดารัตน์ เกยุราพันธุ์ ประธานยุทธศาสตร์พรรคได้ติดเข็มกลัดให้รัฐภูมิ
ในปี พ.ศ. 2563 ฟิล์ม รัฐภูมิ สนับสนุนการประท้วงในประเทศไทย พ.ศ. 2563–2564 และต่อต้านการใช้ความรุนแรงในเหตุการณ์การสลายการชุมนุมที่แยกปทุมวัน พ.ศ. 2563
ในการเลือกตั้ง พ.ศ. 2566 เขาได้สมัครรับเลือกตั้ง ส.ส. แบบแบ่งเขตของกรุงเทพมหานคร เขต 22 สังกัดพรรคพลังประชารัฐแต่ไม่ได้รับการเลือกตั้ง
กรณีข่าวทางสื่อมวลชน > กรณีความสัมพันธ์กับเสี่ยอู๊ด

ปี พ.ศ. 2549 ฟิล์ม รัฐภูมิ ตกเป็นข่าวกับ เสี่ยอู๊ด หรือ นายสิทธิกร บุญฉิม เซียนพระชื่อดัง ที่เคยอุปการะคุณช่วยเหลือค้ำจุนฟิล์ม แต่ไม่เคยได้รับการตอบแทนบุญคุณจากฟิล์ม จนในเวลาต่อมาเสี่ยอู๊ดมีคดีความฐานฉ้อโกง และเมื่อถึงคราวพ้นโทษออกมาจากเรือนจำ เสี่ยอู๊ดจึงตัดสินใจอัตวินิบาตกรรม (ฆ่าตัวตาย) ด้วยการกินยานอนหลับ 100 เม็ด จนเสียชีวิต ซึ่งเหตุเกิดที่โรงแรมแห่งหนึ่งในจังหวัดพิษณุโลก แต่ทางด้านฟิล์มออกมาให้สัมภาษณ์ถึงข่าวการเสียชีวิตของเสี่ยอู๊ดว่า "ไม่ได้เป็นญาติ ไม่เคยรู้จักกัน และไม่ขอไปร่วมงานศพ"
กรณีข่าวทางสื่อมวลชน > กรณีความสัมพันธ์กับแอนนี่ บรุ๊ค

เมื่อกลางปี พ.ศ. 2553 ได้ตกเป็นข่าวฮือฮาว่าทำ แอนนี่ บรู๊ค อดีตนักแสดงและนางแบบตั้งครรภ์ จนได้คลอดบุตรชายออกมาคนหนึ่ง โดยไม่รับผิดชอบใด ๆ ซึ่งทางแอนนี่กล่าวว่า ฟิล์ม ได้ตั้งชื่อเล่นให้กับลูกชายคนนี้ว่า "น้องสตาร์" ซึ่งทางฟิล์มได้แถลงข่าวยอมรับว่าเคยคบหากับแอนนี่จริง แต่ปฏิเสธที่จะรับเป็นลูก โดยยืนยันให้ทางแอนนี่ตรวจดีเอ็นเอเสียก่อน แต่ทางแอนนี่ไม่ยอม ซึ่งเรื่องนี้ได้กลายเป็นข่าวทางสังคมที่ฮือฮาข่าวหนึ่งในปีนั้น ท้ายที่สุด ฟิล์มได้ลาบวช ยุติการแสดง และเดินทางไปเรียนต่อที่ประเทศอังกฤษ 
โดยปัจจุบันสรุปได้แล้วว่า “น้องสตาร์” ไม่ใช่ลูกของฟิล์มจริง ๆ